ΓΡΑΠΤΗ ΕΡΩΤΗΣΗ P-0198/00

υποβολή: Monica Frassoni (Verts/ALE) προς την Επιτροπή

(27 Ιανουαρίου 2000)

Θέμα: Διαπλάτυνση της οδού πρόσβασης στο Γκαρνταλάντ, στο Καστελνουόβο της Γκάρντα (Βερόνα)

Με την απόφαση 153 της 28.7.1999, η Κοινότητα του Καστελνουόβο της Γκάρντα (Βερόνα) ενέκρινε το σχέδιο εκτέλεσης διαπλάτυνσης σε τέσσερις λωρίδες και λωρίδα ποδηλάτων και πεζών τμήματος 1400 περίπου μέτρων που ανήκει στη δικαιοδοσία της, της οδού Βία Ντέρνα, που συνδέει την εθνική οδό 249 (Ανατολική Γκαρντεζάνα) με την επαρχιακή 30 (Περ Κολά)(1) Το έργο αυτό δικαιολογείται με την ανάγκη να επιλυθεί το πρόβλημα οδικής πρόσβασης στο Πάρκο αναψυχής Γκαρνταλάντ Α.Ε., το οποίο θα αναλάβει το κόστος κατασκευής. Ο τελικός στόχος είναι πράγματι η προέκταση του εν λόγω άξονα μέχρι τον αυτοκινητόδρομο Α 4 (Μιλάνο-Βενετία) δια της Εθνικής οδού 450 (Ναπολεόντεια Εθνική οδός)(2).

Παρά ταύτα, ούτε η κοινότητα του Λατσίζε, ούτε η ANAS (Εθνικό αυτόνομο πρακτορείο εθνικών οδών), ούτε η Εταιρεία Αυτοκινητοδρόμων Α.Ε. ανέλαβαν όσο εμπίπτει στην αρμοδιότητά τους να ολοκληρώσουν το έργο και να ενισχύσουν τις συνδέσεις με σχετικές οδούς (Επαρχιακή 30 και Εθνική 450) και με τον αυτοκινητόδρομο Α 4 (Μιλάνο-Βενετία) μέσω νέου σημείου διοδίων. Τούτο δημιουργεί σοβαρές αμφιβολίες ως προς τη χρησιμότητα του σχεδίου, αποδεικνύοντας ότι η πρωτοβουλία της Κοινότητας του Καστελνουόβο αποτελείπέρβαση έναντι των άλλων δημόσιων φορέων. Κατά του σχεδίου αυτού έχουν ήδη διατυπωθεί επιφυλάξεις και έχει κατατεθεί προσφυγή από ιδιώτες στο Περιφερειακό Διοικητικό Δικαστήριο.(3)

Για το σχέδιο αυτό δεν έχει εκπονηθεί καμία αξιολόγηση περιβαλλοντικών επιπτώσεων (ΑΠΕ), ούτε έχει εξετασθεί εάν παρόμοια αξιολόγηση είναι απαραίτητη. Τα μέτρα που ελήφθησαν σε νομοθετικό επίπεδο από ιταλικής πλευράς(4) εις εφαρμογήν της οδηγίας 85/337/ΕΟΚ(5) προβλέπουν ότι: όλες οι δευτερεύουσες μη αστικές οδοί καθώς και οι αστικές ταχείας κυκλοφορίας τεσσάρων ή περισσότερων λωρίδων, μήκους άνω των 1500 μ., οι οποίες διέρχονται, έστω και εν μέρει από προστατευόμενες φυσικές περιοχές, πρέπει ναπόκεινται σε ΑΠΕ" αντιθέτως, για τις μη διερχόμενες από προστατευόμενες φυσικές περιοχές, πρέπει, παρά ταύτα, να διαπιστώνεται εάν τα ιδιαίτερα χαρακτηριστικά του σχεδίου απαιτούν την εκπόνηση ΑΠΕ. Η Βία Ντέρνα εμπίπτει εν μέρει σε περιοχή χαρακτηρισμένη από την άποψη του τοπίου και η επιμήκυνσή της αντιβαίνει και προς περιβαλλοντικές κατευθύνσεις του σχεδίου για την περιοχή της λίμνης Γκάρντα, που προβλέπονται από το Ρυθμιστικό Περιφερειακό Σχέδιο, το οποίο αποτελεί το ανώτατο όργανο σχεδιοποίησης της περιοχής Βένετο(6). Το Δικαστήριο εξέδωσε προσφάτως περιοριστική ερμηνεία της εφαρμογής της ΑΠΕ(7).

Δεν θεωρεί η Επιτροπή ότι το εν λόγω θέμα πρέπει ναποβληθεί σε διαδικασία περιβαλλοντικού ελέγχου με σκοπό να διαπιστωθεί η αναγκαιότητα μιας ΑΠΕ; Εάν ναι, ποια μέτρα σκοπεύει να λάβει προς τούτο;

(1) Προς ενημέρωσιν, η Βία Ντέρνα κατασκευάσθηκε το 1977 με τη συμβολή του ΕΓΤΠΕ ως αγροτική οδός (ΥΔ 16772 της 25.10.74, βάσει του νόμου 910 της 27.10.66, άρθρο 35).

(2) Το συνολικό μήκος του άξονα Γκαρνταλάντ-Αυτοκινητόδρομου Α 4 είναι περίπου 5,8 χλμ.

(3) Υποθέσεις TAR Βένετο αριθ.3027/99 (Frezza Gianfranco), 3028/99 (Lorenzini Andreino και Claudio) και 3029/99 ) (Lorenzini Renzo).

(4) ΠΔ της 12.4.1996, που δημοσιεύθηκε στην ΕΕ της 7.9.1996.

(5) ΕΕ L 175 της 5.7.1985, σελ. 40.

(6) Εν προκειμένω, ο περιφερειακός νόμος της Βένετο σχετικά με την ΑΠΕ αριθ. 10 της 26.3.1999, που δημοσιεύθηκε στο BUR της 30.3.1999 προβλέπει ΑΠΕ για τις αστικές οδούς ταχείας κυκλοφορίας τεσσάρων ή περισσότερων λωρίδων, μήκους άνω των 1950 μ. και για τις δευτερεύουσες μη αστικές οδούς άνω των 5 χλμ., σε περίπτωση που αμφότερες διέρχονται, έστω και εν μέρει, από ευαίσθητες περιοχές. Ο περιφερειακός νόμος δεν προβλέπει τίποτε για τις δευτερεύουσες μη αστικές οδούς κάτω των 5 χλμ. που διέρχονται από ευαίσθητες περιοχές.

(7) Πράγματι, το Δικαστήριο απεφάσισε ότι, σε περίπτωση έργων που εμπίπτουν στο άρθρο ΙΙ των οδηγιών για θέματα ΑΠΕ, ένα κράτος μέλος δεν έχει το δικαίωμα να απαλλάσσει ή να εξαιρεί ένα σχέδιο από την ΑΠΕ όταν αυτό έχει σοβαρές περιβαλλοντικές επιπτώσεις, λόγω της φύσεώς, των διαστάσεων ή της θέσεώς του (Διαδικασία C- 133/94, απόφ. της 2.5.1996).

Απάντηση της κας Wallstrm εξ ονόματος της Επιτροπής

(23 Φεβρουαρίου 2000)

Το έργο στο οποίο αναφέρεται το αξιότιμο μέλος αφορά οδό τεσσάρων λωρίδων μήκους 1 400 μέτρων. Αυτό πρέπει να θεωρηθεί ότι καλύπτεται από την κλάση 10ε) δηλαδή κατασκευή οδών, λιμανιών και λιμενικών εγκαταστάσεων, περιλαμβανομένων και αλιευτικών λιμανιών (σχέδια που δεν περιλαμβάνονται στο

παράρτημα Ι) του παραρτήματος II της οδηγίας του Συμβουλίου 97/11/ΕΚ της 3ης Μαρτίου 1997, που τροποποιεί την οδηγία 85/337/ΕΟΚ για την αξιολόγηση των επιπτώσεων ορισμένων δημοσίων και ιδιωτικών έργων επί του περιβάλλοντος.(1).

Η οδηγία, περιβλέπει ότι (άρθρο 4, παράγραφος 2): Με την επιφύλαξη του άρθρου 2(3), για τα σχέδια που αναγράφονται στο παράρτημα ΙΙ, τα κράτη μέλη προσδιορίζουν: (α) α με κατά περίπτωση εξέταση, ή, (β) με τη βοήθεια σταθμίσεων ή κριτηρίων που καθορίζονται από τα κράτη μέλη, αν το σχέδιο θαποβληθεί στη διαδικασία αξιολόγησης σε συμφωνία με τα άρθρα 5 έως 10, ενώ τα κράτη μέλη μπορούν να εφαρμόσουν αμφότερες τις διαδικασίες που αναφέρονται στο σημείο (α) και (β).

Επειδή η Επιτροπή δεν είναι εις γνώσιν της κατάστασης που περιγράφεται από το αξιότιμο μέλος, θα λάβει τα ενδεδειγμένα μέτρα συλλογής εμπεριστατωμένων στοιχείων σχετικά με αυτό για να εξασφαλίσει την τήρηση της κοινοτικής νομοθεσίας.

(1) ΕΕ L 73 της 14.3.1997.